তার শ্রুতি মধুর ‘লা লা লা’ গানটি ব্রাজিলে সাধারণ শ্রোতাদের কণ্ঠে উঠছে। শাকিরার অনুষ্ঠান নিয়ে ফাইনাল ম্যাচের আগে শনিবার মারাকানায় সংবাদ সম্মেলন হয়। শাকিরা আসবেন বলে সংবাদ কর্মীদের উপচে পড়া ভীড়। পাশের চেয়ারে অনুষ্ঠানের তারকা শিল্পীরা ছিলেন। মঞ্চে শাকিরা আসার পর ফটো সাংবাদিকদের ক্যামেরার লেন্স ঘুরে গেলো। মনে হলো বিশ্বকাপের সেরা তারকা উপস্থিত হয়েছেন। শাকিরা হাসলে ক্যামেরার ফ্লাশ জ্বলতে থাকে। শাকিরা দুষ্টমি করছেন, সংবাদ সম্মেলনে বাজানো গানের সাথে গলা মেলাচ্ছিলেন। চেয়ারে বসে শরীর দুলিয়ে নাচছিলেন। মুহুর্মুহু ফ্লাস জ্বলল। অসাধারণ সুন্দরী গায়িকা শাকিরা গান লেখেন মিউজিক কম্পোজ করেন। নিজে সেই গানের সাথে নাচেন। বিশ্বকাপের যেটাই করলেন তাতেও ফটো সাংবাদিকদের ক্যামেরা বিরামহীন চলতে থাকলো। ২০০৬, ২০১০ এবং ২০১৪, তিনটি বিশ্বকাপে গান গাইলেন শাকিরা। ২০১০ দক্ষিণ আফ্রিকা বিশ্বকাপ ফুটবলে শাকিরা ‘ওয়াকা ওয়াকা’ গানটি গেয়ে বিশ্ব জোড়া খ্যাতি পেয়ে গেলেন। তারও আগে জার্মানিতে গাইলেন ‘হিপ’স ডোন্ট লাই’। দক্ষিণ আফ্রিকাতেই স্পেনের ডিফেন্ডার জেরার্ড পিকের সাথে তার সম্পর্ক গড়ে উঠে। দক্ষিণ আফ্রিকা বিশ্বকাপ ফুটবলের গত আসরের চ্যাম্পিয়ন স্পেনের তারকা পিকে কেমন আছে জানতে চাইলে শাকিরা যেন হেসে খুন। চেহারাটা আবার সিরিয়াস করে গলাটা ঝেড়ে নিয়ে বললেন, ‘পিকে ভালো নেই। স্পেন ভালো করতে পারেনি। বাড়ি গিয়ে পিকে খুব মন খারাপ করেছে। তাকে বুঝাতে চেয়েছিলাম সব সময় ফল ভালো হয় না। কিন্তু সেটা মানছেন না আপনাদের প্রিয় ফুটবলার। আমার সান্ত্বনায় কাজ হচ্ছে না।’